På TV2.DK kan du følge opstigningen live.

Status fredag kl. 10.40: Begge bjergbestigere befinder sig over 7700 meters højde.​

Fra hver sin side af verdens højeste bjerg er to danskere nu på vej mod toppen, der befinder sig 8848 meter over havets overflade.

Begge nærmer sig den afgørende del af klatringen: Den såkaldte 'dødszone', der begynder i 8000 meters højde.

Her er der kun en tredjedel af den ilt, man finder ved havets overflade.

Og selvom de to danskere de seneste uger har opholdt sig på Mount Everest for at vænne kroppen til højderne, kan ingen levende væsner overleve mere end få døgn i det kvælende tynde luftlag.

Belastningen på kroppen er derfor så stor, at de to bjergbestigere reelt kun har ét forsøg til at nå toppen.

Derudover skal bjergbestigerne også ned igen, og mindst 288 personer er igennem tiden omkommet på bjerget.

03:28 Lige nu jagter to bjergbestigere her fra landsdelen en historisk bedrift. På den ene side af verdens højeste bjerg Mount Everest står Rasmus Kragh. På den anden side står Jakob Urht. Se indslaget fra d. 13. maj. Luk video

I stærk form

Trods udfordringerne er begge danskere umiddelbart i god form.

På den nepalesiske sydside er 41-årige Jakob Urth i øjeblikket på vej mod fjerde og sidste lejr før toppen.

Her vil han gøre holdt og samle kræfter, inden han begiver sig ind i den såkaldte ’dødszone’, der begynder ved 8000 meter.

- Jeg kan høre på ham, at han er superstærk, både fysisk og mentalt, siger TV 2-journalist Morten Spiegelhauer, der befinder sig i sydsidens basecamp i forbindelse med en tv-dokumentar og er i kontakt med Jakob Urth.

Mount Everest - Verdens højeste bjerg på 8848 m

- Ligger i Himalaya, mellem Nepal og Tibet

- Hedder også Sagarmatha og Chomolungma

- Måske først besteget i 1924 af briterne George Mallory og Andrew Irvine. De overlevede dog ikke nedturen

- I 1953 blev tinden med sikkerhed nået af newzealænder Edmund Hillary og sherpa Tenzing Norgay

- 4833 forskellige klatrere havde i 2017 nået toppen. Flest siden år 2000

- Ca. 200 har nået toppen uden medbragt ilt. Den første i 1978. Ca. 30 af dem også alene. Den første i 1980

- 17 danskere har været på toppen. Ingen uden ilt på flaske

Stærk er også 29-årige Rasmus Kragh, der i øjeblikket befinder sig i cirka 7700 meters højde på bjergets tibetanske nordside. Det fortæller Benjamin Rud Elberth, som er talsmand for Rasmus Kragh.

Rasmus Kragh forsøgte også sidste år at bestige det ikoniske bjerg, men måtte vende om på grund af et uvejr.

Denne gang går det dog langt bedre og – med undtagelse af et enkelt uforudset vejrskifte – præcis som planlagt.

- Det her er, som hvis han havde trænet til et Tour de France i et helt år, og så lige peaker på den helt rigtige peak (tinde, red.) – som så lige er Mount Everests top, siger Benjamin Rud Elberth.

Går alt efter planen, når begge bjergbestigere toppen af Mount Everest lørdag morgen dansk tid.

Sker det, vil de to klatrere skrive sig ind i historien som en del af en snæver elite på færre end 200 personer, der har nået Everests tinde uden brug af kunstig ilt. De vil samtidig være de første danskere, det lykkes for.